## Odluku Ustavnog suda republike Hrvatske broj U/I-290/1990 od 14. ožujka 1991.

### NN 19/1991 (23.4.1991.), Odluku Ustavnog suda republike Hrvatske broj U/I-290/1990 od 14. ožujka 1991.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 20. ožujka 1991. godine,
donio je ovu

## ODLUKU

1. Odbija se prijedlog Upravnog suda Hrvatske da se ukinu odredbe točke
33. Provedbenih odredaba Prostornog plana općine Omiš iz člana 1. točke
2a. Odluke o dopuni Odluke o donošenju Prostornog plana općine Omiš ("Službeni
glasnik" općine Omiš, br. 9/83).

2. Ova odluka objavit će se u "Narodnim novinama" i "Službenom
glasniku" općine Omiš.

Obrazloženje

U točki 22. Provedbenih odredaba utvrđene su međusobne udaljenosti građevinskih
objekata kao i njihova najmanja udaljenost od granice parcele (međe) u
raznim oblicima izgradnje. Odredbom stavka 6. točke 33. propisano je da
u centralnoj zoni Omiša u izuzetnim slučajevima, uz suglasnost međašnika
(susjeda), udaljenost objekata od granice parcele može biti i manja od
one koja je propisana. Predlagač zastupa stajalište da nadležni organ uvjete
uređenja prostora, pa tako i dozvole za gradnju objekata, treba donositi
temeljem odredbi člana 58. Zakona o prostornom planiranju i uređivanju
prostora ("Narodne novine", broj 54/80. i 16/86) i da se propisom
općinske skupštine donošenje ovih akata ne može uvjetovati suglasnošću
graditeljevih susjeda. Skupština općine Omiš smatra da osporena odredba
nije u neskladu s Ustavom niti je u suprotnosti sa zakonom. Provedbene
odredbe Prostornog plana općine Omiš Skupštine općine donijela je u skladu
s ustavnim ovlaštenjem iz člana 171. tada važećeg Ustava SR Hrvatske, kojim
je bila ovlaštena utvrđivati i provoditi politiku uređenja prostora i usmjeravati
izgradnju na svojem području donošenjem prostornih i provedbenih urbanističkih
planova u skladu s odredbama Zakona o prostornom planiranju i uređivanju
prostora ("Narodne novine", broj 54/80, 16/86. i 18/89). U ocjenjivanju
osporene odredbe Sud je pošao od odredaba navedenog Zakona. Prema odredbi
stava 2. člana 4. istog Zakona općina utvrđuje i provodi politiku uređivanja
prostora svoga područja. Ona to čini donošenjem prostornih i provedbenih
planova, čiji sadržaji su propisani naročito odredbama članova 9. i 13.
u vezi s odrcdbama članova 47 do 50. Zakona. Posebno treba istaknuti i
odredbu stava 3. člana 7. Zakona prema kojoj prostorni planovi obavezno
sadrže i odredbe za njihovo provođenje. Iz navedenih zakonskih odredbi
proizlazi da uvjete uređenja prostora ne propisuje zakon već na osnovi
navedenih zakonskih odredaba i izričitog zakonskog ovlaštenja te uvjete
utvrđuje i propisuje općinska skupština. U skladu s ovim zakonskim odredbama
Skupština općine Omiš donijela je Provedbene odredbe Prostornog plana općine
Omiš kojima je uredila odnose u izgradnji objekata. Među ostalim odnosima
ovim je odredbama (točka 22) propisala udaljenosti između objekata kao
i udaljenosti objekata od granice parcele u pojedinim oblicima izgradnje
(slobodnostojeći objekti, objekti za povremeno stanovanje i drugi). Odr-edba
stava 6. točke 33. Provedbenih odredaba iznimka je od pravila utvrđenih
odredbama točke 22. Ovom se iznimkom u centralnoj zoni grada Omiša omogućuje
izgradnja objekata i na manjoj udaljenosti od granice građevinske parcele
pod uvjetom da zainteresirani susjed da suglasnost graditelju, da može
graditi objekat na manjoj udaljenosti od granice njegove parcele od one
propisane odredbama točke 22. Provedbenih odredaba. Sud je ocijenio da
osporena provedbena odredba nije u suprotnosti sa zakonom. Reguliranje
odnosa u uređivanjiu prostora na navedeni način nije suprotno zakonu jer
zakonske odredbe ne ograničavaju niti obvezuju općinsku skupštinu u pogledu
načina i uvjeta uređenja prostora. Stoga općinska skupština može odnose
u uređivanju prostora regulirati i na način kao što je učinila u ovom slučaju.
Iz navedenih razloga Sud je odlučio kao u izreci

Broj: U/I-290/ 1990

Zagreb, 14. ožujka 1991.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 19/1991-607